Duiwelspiek se naam moet verander, sê ChristeneDuiwelspiek Foto: Suné van Heerden, Maroela Media ‘n Groep “prominente” Christene het glo hul mes in vir die naam van Duiwelspiek. Gateway News, ŉ Christelike nuuswebwerf, berig die groep meen dis onvanpas dat so ‘n naam saam met Tafelberg en Seinheuwel en Leeukop oor Kaapstad wag hou. Die groep het glo reeds op 30 Mei 2014 met die Wes-Kaapse pleknamekomitee vergader oor die voorgestelde naamsverandering. Die groep stel voor dat die piek Duiwenkop (Dove’s Peak) genoem moet word, een van die name waarmee die piek voorheen gespog het, en die verbintenis van ‘n duif as die simbool van vrede. Prof. Peter Raper van die Vrystaatse Universiteit het die afgelope aantal jare intensief navorsing gedoen oor watter plekname in Suid-Afrika in werklikheid van Khoisan herkoms is. Duiwelspiek is een hiervan. Volgens Raper is die San-woord vir “wind”, duivi. Onder die Nederlanders het dit na “duiven” vervorm, en later na duiwel. Klik hier om meer te lees. Duiwelspiek se naam kom dus nie van die legende van Van Hunks en die duiwel wat mekaar in ‘n rookkompetisie die stryd aangesê het en Tafelberg nog gereeld onder ‘n wit kombers “toegerook” stook nie. Volgens Gateway News het ŉ groep glo reeds in 1996 ŉ brief aan oudpresident Nelson Mandela gestuur waarin die naamsverandering versoek word. Talle ander pogings was tot dusver ook tevergeefs.